З першага сакавіка, у адпаведнасці з Правіламі вядзення рыбалоўнай гаспадаркі і рыбалоўства, зацверджанымі Указам Прэзідэнта Рэспублікі Беларусь ад 8 снежня 2005 года № 580, устанаўліваецца забарона на адлоў шчупака. Аматары рыбнай лоўлі змогуць лавіць шчупака толькі з 1 красавіка. Нераст гэтага віду рыбы пачынаецца адразу ж пасля раставання лёду і адбываецца на невялікай глыбіні ля берага вадаёмаў, а таксама ў поймах рэк, дзе шчупакі становяцца безабароннымі перад чалавекам. Ганцавіцкай міжраённай інспекцыяй аховы жывёльнага і расліннага свету будзе арганізаваны жорсткі кантроль за захоўваннем устаноўленай забароны на адлоў шчупака, у тым ліку і дазволенымі спосабамі. Парушэнне пацягне за сабой накладанне на вінаватага штрафу ў памеры ад 1,3 да 6,5 млн. рублёў. Акрамя таго, у адпаведнасці з Указам Прэзідэнта Рэспублікі Беларусь № 580, такса для вызначэння памеру пакрыцця шкоды, нанесенай навакольнаму асяроддзю ў выніку незаконнай лоўлі ці знішчэння шчупакоў у перыяд іх нерасту, вылічваецца ў трайным памеры і складае 3 базавыя велічыні, ці 390 тысяч рублёў. Заклікаем жыхароў раёна не парушаць устаноўленую забарону на адлоў шчупака і просім паведамляць аб фактах парушэння прыродаахоўнага заканадаўства па “тэлефоне даверу” інспекцыі 2-22-42 ці ў раённы аддзел унутраных спраў альбо ў райінспекцыю прыродных рэсурсаў і аховы навакольнага асяроддзя. Сяргей БОБКА, намеснік начальніка Ганцавіцкай міжраённай інспекцыі аховы жывёльнага і расліннага свету. Заметили ошибку? Выделите текст, нажмите Ctrl+Enter и оставьте замечание!